laion/Wikipedia-Exotic huggingface dataset:
אייר מאוריציוס

אייר מאוריציוס (באנגלית: Air Mauritius) היא חברת התעופה הלאומית של מאוריציוס, בסיסה נמל התעופה הבינלאומי סיר סיווסאגור ראמגולם שבפור לואי. החברה מפעילה 3 טיסות פנימיות במדינה, ו-22 טיסות בינלאומיות ליעדים באפריקה, אסיה, אירופה, ואוקיאניה. ב-22 באפריל 2020, בעקבות המשבר העולמי בענף התעופה שפרץ עם התפשטות מגפת הקורונה, ביקשה החברה הגנה מפני נושים, שלב אחד לפני הכרזה על פשיטת רגל. החברה נוסדה ב-14 ביוני 1968, והחלה לפעול ב-14 ביוני 1967 על ידי איש העסקים אמדה מאינגארד, בתחילה שכרה החברה מטוס פייפר PA-31 מאייר מדגסקר והחלה לטוס לראוניון. בשנת 1970 חכרה מטוס בואינג 707 מחברת התעופה הבריטית בריטיש איירטורס (British Airtours), והחלה בפעילות בינלאומית. בשנות השבעים הפעילה החברה מטוסי בואינג 707 ובואינג 747SP. בשנת 1987 רכשה מטוס ATR 42, ובשנת 1988 רכשה מטוס בואינג 767. בשנת 1994 רכשה מטוסי איירבוס A340 שהחליפו את מטוסי הבואינג 747 שהיו ברשותה. בשנת 2002 רכשה מטוסי איירבוס A319, המשמשים אותה לטיסות אזוריות. בשנת 1998 קבע מטוס בואינג 767 של החברה שיא עולמי כשטס מנובה סקוטיה למאוריציוס, מרחק של 14,042 ק"מ. באפריל 2020, בעקבות מגפת הקורונה והירידה בתירות, נכנסה אייר מאוריציוס להליך של חדלות פירעון. חברת התעופה בבעלות אייר מאוריציוס אחזקות (51%), קרן פור לואי (6.32%), השקעות המדינה (4.72%), ממשלת מאוריציוס (4.53%), רוג'רס קמפני (4.28%), אייר פראנס (2.78%), ואייר אינדיה (2.56%). במרץ 2007 העסיקה 2,761 עובדים. מיד עם כינון יחסים דיפלומטיים בין מדינת ישראל למאוריציוס, ב-30 בספטמבר 1993, לאחר הפסקה של 20 שנה. השיקה אייר מאוריציוס, בשיתוף עם חברת אל על, קו משותף לישראל. הקו פעל עם קישור בפריז או יוהנסבורג. את "אייר מאוריציוס" מייצגת בישראל חברת "טל תעופה". צי המטוסים של החברה נכון לדצמבר 2021: בנוסף לצי המטוסים, אייר מאוריציוס מפעילה שני מסוקים מסוג בל 206. אייר מאוריציוס הפעילה בעבר את המטוסים הבאים: איירבוס A320-200 איירבוס A319-100 איירבוס A330-200 איירבוס A340-300 ATR 42-300 ATR 42-500 בואינג 747SP בואינג 767-200ER בואינג 767-300ER בואינג 707-320B בואינג 737-200 לוקהיד L-1011 דה הבילנד קנדה דאש 6 טווין אוטר מדיה וקבצים בנושא אייר מאוריציוס בוויקישיתוף אתר האינטרנט הרשמי של אייר מאוריציוס אייר מאוריציוס, ברשת החברתית פייסבוק אייר מאוריציוס, ברשת החברתית אקס (טוויטר) אייר מאוריציוס, ברשת החברתית אינסטגרם אייר מאוריציוס, ברשת החברתית LinkedIn מדיה וקבצים בנושא אייר מאוריציוס באתר Airliners.net זוהר בלומנקרנץ, אייר מאוריציוס: הקץ לתחושת היובש בטיסה, באתר הארץ, 11 באוקטובר 2006 air mauritius airlines, www.yatra.com מיכל רז-חיימוביץ', ‏עוד קריסה בענף התעופה: אייר מאוריציוס נכנסה להליך של חדלות פירעון, באתר גלובס, 22 באפריל 2020 בני אבני - ניו יורק, עתי"ם, שמעון פרס, יורש העצר הירדני וקלינטון נפגשים בבית הלבן, חדשות, 1 באוקטובר 1993 פרם יצא לאו״ם, חדשות, 26 בספטמבר 1993 רוית נאור, חשבון יומי - חבילת תיור למאוריציוס תעלה 1,500 ד', חדשות, 1 באוקטובר 1993 עירית רוזנבלום, ברוכים הבאים לחופשת החלומות שלכם: מרגריטה לצד צבי ענק באיי סיישל ושחייה בלגונה הכחולה בפיג'י, באתר TheMarker‏, 19 במרץ 2008 הארץ, יהודים כבר היו כאן, באתר הארץ, 7 ביולי 2006 אייר מאוריציוס: עצירה בפריז וחופשה טרופית - [location - מסע אחר], באתר מסע אחר, ‏2 באוקטובר 2015 Our Fleet | Air Mauritius, Air Mauritius (באנגלית)
הבחירות לנשיאות רוסיה 2000

הבחירות לנשיאות רוסיה בשנת 2000 התקיימו ב-26 במרץ 2000 והיוו למעשה אשרור של מינויו של ולדימיר פוטין לתפקיד הנשיא, כאשר מונה ב-31 בדצמבר 1999 לנשיא המדינה, מתוקף היותו ראש ממשלת רוסיה וממלא מקום הנשיא, כיוון שהנשיא המכהן בוריס ילצין התפטר במפתיע, זמן קצר לפני כניסת השנה והמאה החדשה. באותו היום שבו נערכו הבחירות לנשיא המדינה, נערכו בחירות בארבעה מחוזות ורפובליקות רוסיות, לבחירת ראשיהן - כך נערכו בחירות לראש מחוז אלטאי, למושל מחוז מורמנסק, ולראש המחוז היהודי האוטונומי כמו גם בחירות למושלות המחוז האוטונומי חנטי ומנסי. מבחינות רבות קמפיין הבחירות הזה היה היסטורי, משום שלראשונה בתולדות רוסיה, התמודדה אישה לתפקיד הנשיא, לאחר שכבר עמדו נשים בראש המדינה ברוסיה, אך כקיסריות. משקיפי ה-OSCE חשו כי הבחירות, באופן כללי, הותאמו להתחייבויותיה של רוסיה כחברה ב-OSCE וכחברה משקיפה במועצת אירופה. המשקיפים טענו כי היה לחץ על התקשורת (שבשליטת האוליגרכים) להציג את המועמד ולדימיר פוטין באור חיובי יותר משאר המועמדים. מדיה וקבצים בנושא הבחירות לנשיאות רוסיה 2000 בוויקישיתוף
הקריה הלאומית לארכאולוגיה של ארץ ישראל

הקריה הלאומית לארכאולוגיה של ארץ ישראל ע"ש ג'יי וג'ני שוטנשטיין הוא משכנה של רשות העתיקות המאחד את כל יחידות רשות העתיקות הפזורות ברחבי ישראל למבנה מרכזי. הקריה ממוקמת בקריית המוזיאונים בקריית הלאום בירושלים, בסמוך למוזיאון ישראל ומוזיאון ארצות המקרא. את הקריה תכנן האדריכל משה ספדיה. טקס הנחת אבן הפינה נערך ב-15 באוקטובר 2006, אך מאחר שהמדינה הקצתה לפרויקט רק 60 מיליון שקלים, שאר תקציב ההקמה היה תלוי בתרומות ובניית המבנה התעכבה. בנובמבר 2007 אשרה הוועדה מחוזית לתכנון ולבנייה את תוכנית המבנה. התכנון המפורט הסתיים בשנת 2010. בראשית שנת 2011 הסתיימה החציבה בשטח. בינואר 2012 פרסמה רשות העתיקות מכרז לבניית המתחם שישתרע על שטח של 35,000 מ"ר. עלות הפרויקט על פי התכנון הראשוני הייתה 300 מיליון שקל. לאחר שלבניין נוספו שימושים נוספים ביניהם: משרדי המטה של רשות העתיקות, מחסני העתיקות לאכלוס כשני מיליון פריטים, מעבדות, ספרייה וחללי תצוגה לציבור, עלה תקציב ההקמה ל-400 מיליון שקל. באוקטובר 2016 נערך טקס חנוכת המבנה, אולם בפועל בנייתו לא הושלמה עקב חוסר במשאבים ורק האגף המזרחי אוכלס. הבנייה נמשכה במקביל עם גיוס תרומות נוספות. המרכז הלאומי למטבעות ע"ש שאול א. פוקס הוא מרכז המחקר הישראלי הראשון לנומיסמטיקה. מרכז המחקר כולל למעלה מ-120,000 מטבעות מתקופות שונות החל מלפני כ-2,300 שנה ועד המאה ה-17. רוב המטבעות הם ממצאים בודדים מחפירות ארכאולוגיות גדולות וקטנות. בנוסף האוסף כולל למעלה מ-150 מטבעות זהב, כסף וברונזה, המתחילים בתקופה הפרסית לתקופה העות'מאנית. חשיבותו יוצאת הדופן של האוסף נובעת מכך שמקורם של כמעט כל המטבעות נקבע. לכן, היא מייצגת את אחד ממאגרי המידע המדעי הגדולים ביותר מסוגו בעולם. רוב הרכישות נעשו בין 1925 ועד 1948. במרכז הוקמה הספרייה הלאומית לארכאולוגיה שמשמשת גם בתור ספריית ייעוץ ומחקר, עלות הפרויקט כ-300 מיליון שקלים. קריית הלאום רשות העתיקות מדיה וקבצים בנושא הקריה הלאומית לארכאולוגיה של ארץ ישראל בוויקישיתוף הקריה הלאומית לארכאולוגיה של ארץ ישראל באתר WikiMapia הודעת רשות העתיקות על הנחת אבן הפינה לקריה הלאומית לארכאולוגיה של ארץ ישראל באתר רשות העתיקות הקריה לארכאולוגיה של ארץ ישראל - על שם ג'י וג'ייני שוטנשטיין באתר רשות העתיקות הודעת משרד ראש הממשלה בטקס הנחת אבן הפינה באתר משרד ראש הממשלה הקריה הלאומית לארכאולוגיה של ארץ ישראל צילום מבפנים 23/5/2024, סרטון בערוץ יו טיוב הקריה הלאומית לארכאולוגיה של ארץ ישראל בגבעת רם בירושלים, מבנה חדש 23/5/24, סרטון בערוץ יו טיוב הקריה הלאומית לארכאולוגיה של ארץ ישראל בירושלים מתקן דמוי אוהל חפירה מתנשא מעל המבנה. 23/5/24 סרטון בערוץ יו טיוב נעמה ריבה, הקריה הלאומית לארכיאולוגיה מראה כי יש עוד תקווה לירושלים, באתר הארץ, 26 באוקטובר 2016 רשות העתיקות פרסמה מכרז לביצוע עבודות לבניית הקריה הלאומית לארכאולוגיה של ארץ ישראל (ינואר 2012) באתר רשות העתיקות עלות הקמת הקריה הלאומית לארכאולוגיה: 300 מיליון שקל, באתר כלכליסט, 1 בפברואר 2012 דותן לוי, עלות הקמת הקריה הלאומית לארכיאולוגיה: 300 מיליון שקל, באתר כלכליסט, 1 בפברואר 2012 חזקי ברוך, הקריה הלאומית לארכיאולוגיה נחשפת, באתר ערוץ 7, 9 באוקטובר 2016
Refactoring

ארגון הקוד מחדש (נקרא גם Refactoring) הוא תהליך של שיפור קוד קיים על ידי שימוש בטכניקות שמשנות את המבנה הפנימי של הקוד מבלי לשנות את ההתנהגות החיצונית שלו. שיפור הקוד הקיים בא לידי ביטוי בקריאות הקוד, יעילות הקוד מבחינת סיבוכיות ריצה ומקום, והפיכת הקוד למודולרי הניתן להרחבה בקלות. Refactoring יכול להיעשות במספר טכניקות: מחיקת שכפולים בקוד ומעבר לפונקציות המבצעות פעולות סדרתיות החוזרות על עצמן מתן שמות משמעותיים למשתנים או פונקציות מעבר לשימוש במחלקות - מעבר לתכנות מונחה עצמים מחיקת קוד מיותר שינוי ייצוג המשתנים - לדוגמה: בשפת python ניתן לחסוך פי 2 במקום על ידי מעבר מייצוג int64 לint32 כאשר מזהים שאין צורך ב64 סיביות לתוכן הספציפי של הנתונים. ישנן סביבות עבודה, כגון ויז'ואל סטודיו, המספקות כלים לביצוע refactoring באופן אוטומטי או אוטומטי-למחצה. תהליך ה-Refactoring מורכב משלושה שלבים: זיהוי נקודות פוטנציאליות ל-Refactoring החלת טכניקת ה-Refactoring הרלוונטית לאותה נקודה בדיקה שההתנהגות החיצונית של הקוד לא השתנתה יתרונות Refactoring לעומת בניית הקוד מחדש: Refactoring אורך פחות זמן באופן משמעותי מתכנות מחדש, בהנחה שהאדם שמבצע את השינוי מכיר היטב את הקוד ואת הפונקציונליות שלו המשך שיווק התוצר בכל שלב לו"ז צפוי (לאחר הערכה על פי קטע קוד קטן) פרק זה טעון עריכה. אנא תרמו לוויקיפדיה ועזרו לערוך אותו. ייתכן שתמצאו פירוט בדף השיחה. הסיבה היא: תרגום מכונה. בעבר לא בוצע ארגון הקוד מחדש בשלבי פיתוח. דוגמה לכך, היא קובצי CVS (משנת 1984) אשר אינם כוללים תיעוד של שינוי או העברה של קבצים ותיקיות. אף על פי ש-ארגון הקוד מחדש נהיה מוכר לפני שנים רבות, וויליאם פ. אופדיק ידוע בתור הראשון שבחן נושא זה, הגם שהתאוריה והמיכון היו זמינים לפני כן. מרטין פאולר בספרו: שיפור העיצוב של קוד נוכחי הוא התייחסות קנונית. השימוש הידוע הראשון במושג "Refactoring" בספרות היה בספטמבר 1990, במאמר של ויליאם פ. אופדיק וראלף א. ג'ונסון. בתזה של אופדיק שפורסמה ב-1992, הוא השתמש שנית במונח זה. מונח ה-Refactoring היה בשימוש בשפת התכנות Forth מאז שנות השמונים המאוחרות של המאה ה-20. פרק שש בספרו של ליאו ברודי מוקדש לנושא זה. בשיטת ה-eXtreme Programming, חילוץ מתודה בשיטת ה-Refactoring הוא נחוץ כמו ב-Forth, שבירת המתודה למתודות קטנות יותר. סיבוכיות קוד Visual Studio Express–יכולות Refactoring(הקישור אינו פעיל) Sniff Out That Smelly Code צחצח והברק מאת יואל ספולסקי הגדרה של Refactoring - מאת וייס שי הנדסת תוכנה - Refactoring(הקישור אינו פעיל) - שקף 67 בהרצאה בנושא עבודה עם קוד קיים - מאת ראובן יגל
אקול פראטיק דה אוטז אטיד

אֵקוֹל פְּרָאטִיק דֶה אוֹטְז אֵטִיד (בצרפתית: École pratique des hautes études; בעברית: בית הספר היישומי ללימודים גבוהים; ידועה בראשי התיבות: EPHE) היא אוניברסיטה בצרפת, הממוקמת בתוך מבנים אוניברסיטאיים שונים, בפריז ובערים שונות ובהן בורדו, מרסיי, ליון, גרנובל, דיז'ון ואף במוּרֵאה (פולינזיה הצרפתית). נוסדה בתאריך 31 ביולי 1868 על ידי צו של ויקטור דורואה (Duruy), השר לחינוך הציבור, והיא כיום חלק ממשרד החינוך הצרפתי. ייעוד המוסד הוא פיתוח המחקר וההכשרה באמצעות עבודה מעשית במחקר. האקול פראטיק מציעה רק לימודים מתקדמים מתואר שני (post-graduates) ואילך במגוון של תחומי התמחות גבוהה, אשר בדרך כלל אינם נלמדים באוניברסיטאות רגילות. אישים הנמנים עם הבולטים שבמלומדי צרפת במדעי הרוח חקרו במוסד זה, כמו מרסל מוס, ז'ורז' דומזיל, קלוד לוי-שטראוס ופרנאן ברודל. ב-1975, המחלקה ה-VI שנוצרה ב-1947 כמחלקה למדעי החברה (Sciences Économiques et Sociales), קיבלה אוטונומיה והפכה למוסד עצמאי להשכלה גבוהה: בית הספר ללימודים גבוהים במדעי החברה (École des Hautes Études en Sciences Sociales; בראשי תיבות: EHESS). השיעורים ניתנים על ידי חוקרים המכונים "Directeurs d'études". הסמינרים בו פתוחים לכל. המוסד מעניק תארים למסיימים לימודיהם בו, ובהם תואר שני ושלישי. המוסד מחולק ל-3 מחלקות: מדעי החיים וכדור הארץ לימודי היסטוריה ופילולוגיה (ידועה גם כ"מחלקה הרביעית") מדעי הדת (נוסדה ב-1886). מדיה וקבצים בנושא אקול פראטיק דה אוטז אטיד בוויקישיתוף אתר האינטרנט הרשמי של אקול פראטיק דה אוטז אטיד (בצרפתית) ערך זה הוא קצרמר בנושא אוניברסיטאות ומכללות ובנושא פריז. אתם מוזמנים לתרום לוויקיפדיה ולהרחיב אותו.
האיגוד הבין-לאומי למדעי האזור

האיגוד הבין-לאומי למדעי האזור (באנגלית: RSAI – Regional Science Association International) הוא איחוד של ארגונים בינלאומיים העוסק במדעי האזור. הארגון נוסד בשנת 1954 ומקום מושבו הוא באוניברסיטת האיים האזוריים הממוקמת בעיר הבירה של האיים האזוריים: "פונטה דלגדה" השייכים לפורטוגל. זוהי קהילה בינלאומית של חוקרים המעוניינים לחקור את ההשלכות האזוריות של התהליכים הלאומיים והבינלאומיים של שינוי כלכלי וחברתי. בסוף שנות ה-40 ותחילת שנות ה-50 המוקדמות עבד הכלכלן וולטר איסרד יחד עם קבוצה של אקדמאים בניתוח של אזורים, ורמת הפיתוח. אנשי אקדמיה אלה הגיעו ממספר תחומים: כלכלה, גאוגרפיה, תכנון ערים ואזורים, מדע המדינה וסוציולוגיה של הכפרים. הם ראו בעיני רוחם זאת בתור מאמץ תחומי אחד שחייב מושגים תאורטיים ייחודיים, כלים מתודולוגיים, ונתונים שונים. בגלל שמאמצם היה רב תחומי, הארגון האקדמי הקיים הביא את המשתתפים יחד ולכן הם יצרו ארגון משלהם. בשנת 1961 היו בארגון 960 חברים ונוסד הסניף במערב ארצות הברית. לאחר מכן בשנת 1963 נוסד הסניף ביפן, ואחריו סניפים נוספים ברחבי אירופה, הודו, ארגנטינה, וברזיל. בשנת 1969 קיים הסניף היפני ועידה בינלאומית בנושא האוקיינוס השקט. בהדרגה החל תיאום בין הסניפים השונים לגבי סידור בארגון, וכתוצאה מכך בשנת 1990 השתנה המבנה הארגוני לפיו ישנם 3 ארגוני גג העומדים בראשם של ארגונים ארציים. בישראל פועלת השלוחה בפקולטה לאדריכלות של הטכניון בחיפה ובאוניברסיטת בן-גוריון בבאר שבע. אתר האינטרנט הרשמי של האיגוד הבין-לאומי למדעי האזור האיגוד הבין-לאומי למדעי האזור, ברשת החברתית פייסבוק ערך זה הוא קצרמר בנושא מדעי החברה. אתם מוזמנים לתרום לוויקיפדיה ולהרחיב אותו.
רב אחא מדפתי

רב אחא מדפתי היה אמורא בבלי בן הדור השישי לאמוראי בבל, מחכמי ישיבת סורא במתא מחסיא. אמרותיו מוזכרות פעמים רבות בתלמוד הבבלי, לרוב הוא מתדיין עם חבירו רבינא. אחרי פטירת רב אשי כיהנו שלושה אמוראים בתפקיד ראש ישיבת סורא, בזה אחר זה: רב יימר, רב אידי בר אבין השני ורב נחמן בר רב הונא. לאחר פטירת רב נחמן בר רב הונא, נועצו החכמים למנות ראש ישיבה במקומו. בתלמוד מסופר, שמר בר רב אשי הסתובב בשוק העיר מחוזא, ושמע שוטה אחד שהיה צועק: ראש הישיבה שעתיד להתמנות במתא מחסיא חותם בשם טביומי (כלומר, הוא עצמו, מר רב בר אשי שהיה נוהג לחתום בשם זה). בשמעו זאת החליט להגיע אל הישיבה במתא מחסיא. בינתיים נמנו החכמים למנות את רב אחא מדפתי לראש הישיבה. כיוון ששמעו שמר בר רב אשי בדרכו אל הישיבה, שלחו אליו שני תלמידים לבקש את אישורו למינוי זה של רב אחא. מר בר רב אשי עיכב אצלו את זוג התלמידים, וחכמי הישיבה שלחו אליו זוג נוסף. הוא עיכב גם אותם, וכך עשה עד שהתקבצו אצלו עשרה תלמידים. פתח הוא ודרש, כפי הנוהג שדרשת "כלה" אינה נפתחת ללא עשרה. בכך התמנה הוא עצמו לראש הישיבה. רב אחא, בשמעו זאת, אמר: "כל המריעין לו (גורמים רע מן השמיים) - לא במהרה מיטיבין לו, וכל המיטיבין לו - לא במהרה מריעין לו". כלומר, מכיוון שהיטיבו עם מר בר רב אשי מן השמיים לא ירעו לו והוא לא יפסיד את ראשות הישיבה. אחד הטעמים שניתנו בדבר, קושר את המעשה במקור אחר, שבו נאמר שחכם המתמנה לראש ישיבה - עם המינוי נמחלים כל עוונותיו. זו, אפוא, הסיבה שמר בר רב אשי התעניין במיוחד בתפקיד זה, וזו גם הסיבה לאכזבתו של רב אחא מדפתי. הרב אהרן הימן, "רב אחא מדפתי", תולדות תנאים ואמוראים, לונדון, תר"ע, באתר ויקיטקסט תלמוד בבלי, מסכת בבא בתרא, דף י"ב, עמוד ב'. ירושלמי ביכורים פ"ג ה"ג; וראו גם בבלי סנהדרין יד ע"א. ספר "בן יהוידע" לרבי יוסף חיים מבגדאד; וראו שם טעם נוסף.
בלוויו היל

בלוויו היל (באנגלית: Bellevue Hill) הוא פרוור בסידני, המנוהל על ידי מועצת וולהרה. בלוויו היל ממוקם כחמישה ק"מ מזרחית למרכז העסקים הראשי של סידני, באזור הפרוורים המזרחיים. הוא גובל במזרח ברוז ביי, בצפון בפוינט פייפר, במערב בפרוורים אדג'קליף, פדינגטון וולהרה ובדרום בבונדיי. בדרומו של הפרוור עובר פארק קופר, גן ציבורי צר וארוך שנמתח לאורך ערוץ נחל מצוקי. הפארק כולל מגרשי ספורט, אזורי פיקניק, שביל הליכה ומחסות גשם עשויי פיברגלס, המוסווים בין הצוקים. בלוויו היל נוסד במאה ה-19, כשמהגרים אירים קראו למקום ויניגר היל (Vinegar Hill), על שם מרד ידוע באירלנד ב-1798. בעקבות מחאתו של המושל הכללי דאז לכלן מקווארי, הוא החליט לשנות את שם הפרוור לבלוויו היל - מצרפתית, גבעת הנוף היפה. בתחילת המאה ה-20 עבר בפרוור קו חשמליות, שנסע מאזור העיר דרך רחוב אוקספורד, ובבונדיי ג'נקשן פנה דרך בלוויו היל בדרך לבונדיי. בלוויו היל נחשב כפרוור עשיר, כשחציון ערך הנכסים בו עולה על 3.5 מיליון דולר אוסטרלי, נכון ל-2011. במדד ערך הבתים, הוא הפרוור השני הכי יקר בסידני, שני אך לווקלוז הסמוך לו. בלוויו היל ניתן לציון בריכוז יהודי גדול - אחוז הדרים בו המגדירים עצמם כיהודים הוא 24.5 אחוז (כמעט רבע) - זאת לעומת יחס היהודים לכלל האוכלוסייה בסידני רבתי, שעומד על 0.9 אחוז בלבד. בפרוור בית ספר יהודי, מוריה, שנחנך בשנת 1952. בפרוור שמונה בתים שנמצאים במרשם הנכסים של המדינה. הוא מציג מספר רב של סגנונות אדריכליים, כגון ויקטוריאני, ארטס אנד קרפטס ועוד. הפרוור היה בעבר ביתה של השחקנית טוני קולט ובעלה. מדיה וקבצים בנושא בלוויו היל בוויקישיתוף בלוויו היל באתר "Dictionary of Sydney" בלוויו היל באתר "Sydney Suburbs" (אורכב 11.08.2011 בארכיון Wayback Machine) Dr Andrew Wilson,‏ Vaucluse and Bellevue Hill top the rich list, באתר WAtoday,‏ 18 בפברואר 2011 Suburbs of the Sydney Region - 2006 community profiles, באתר Dictionary of Disney A timeline of Australian Jewish History from 1788, באתר Jewish History Australia
חזקיה בן רבי חייא

חזקיה היה אמורא בתקופת המעבר בין התנאים לאמוראים, בנם של רבי חייא ויהודית, ותאומו של יהודה. חזקיה היה בנם של רבי חייא ויהודית, ותאומו של יהודה בריה דרבי חייא. היה רבו של רבי יוחנן, והוא סתם "חזקיה" המוזכר בתלמוד פעמים רבות. לדעת רש"י ותוספות הוא נחשב גם לתנא. על חבריו נמנו רבי ינאי שהיה קשיש ממנו, בר קפרא, רב כהנא (הראשון), ורבי יהושע בן לוי. על תלמידיו הגדולים נמנה רבי יוחנן, וכל זמן שהוא היה קיים, לא מונה רבי יוחנן לראש ישיבה, מפאת כבוד רבו. בית מדרשו היה בטבריה ומסופר כי הוא קרא את המגילה בטבריה גם בי"ד באדר וגם בט"ו באדר, מכיוון שהסתפק האם עיר מוקפת חומה היא עיר שמוגנת מארבעת צדדיה, ואם כן גם עיר כזו שיש את הכנרת בשפתה נחשבת לעיר מוקפת, או שמא הגדר של חומה הוא שהעיר מכוסה מכל ארבעת צדדיה ולא ניתן לרגל בה מבחוץ. אומר להם הקב"ה: מכם יבאו ויעידו בהן בישראל שקיימו את התורה כולה. יבא נמרוד ויעיד באברהם שלא עבד עבודת כוכבים, יבא לבן ויעיד ביעקב שלא נחשד על הגזל, תבא אשת פוטיפרע ותעיד ביוסף שלא נחשד על העבירה, יבא נבוכדנצר ויעיד בחנניה, מישאל ועזריה שלא השתחוו לצלם, יבא דריווש ויעיד בדניאל שלא ביטל את התפלה, יבא בלדד השוחי וצופר הנעמתי ואליפז התימני ויעידו בהם בישראל שקיימו את כל התורה כולה. אמרו לפניו: רבונו של עולם, תנה לנו מראש ונעשנה אמר להן הקדוש ברוך הוא, שוטים שבעולם! מי שטרח בערב שבת יאכל בשבת, מי שלא טרח בערב שבת מהיכן יאכל בשבת? אלא אף על פי כן מצווה קלה יש לי וסוכה שמה, לכו ועשו אותה. מיד כל אחד [ואחד] נוטל והולך ועושה סוכה בראש גגו, והקדוש ברוך הוא מקדיר עליהם חמה בתקופת תמוז וכל אחד ואחד מבעט בסוכתו ויוצא — תלמוד בבלי, מסכת עבודה זרה, דף ג', עמוד א'. עיינו "תולדות תנאים ואמוראים", ערך רבי אושעיה ברבי חייא בני רבי חייא הרב אהרן הימן, "חזקיה", תולדות תנאים ואמוראים, לונדון, תר"ע, באתר ויקיטקסט הרב יהודה לייב פישמן מימון (עורך), חזקיה בן רבי חייא, יחוסי תנאים ואמוראים, ירושלים, תשכ"ג 1963, עמ' ר"מ–רמ"ב, באתר אוצר החכמה (צפייה מוגבלת למנויים) חזקיה בן רבי חייא, ב"אנציקלופדיה יהודית" באתר "דעת" ראה תלמוד בבלי, מסכת יבמות, דף ס"ה, עמוד ב' ותלמוד בבלי, מסכת נדה, דף מ', עמוד א' על צורת עיבורם ולידתם. ראה תלמוד בבלי, מסכת יבמות, דף ס"ה, עמוד ב' ותלמוד בבלי, מסכת נדה, דף מ', עמוד א' על צורת עיבורם ולידתם. כך נקט בפשטות בערכי תנאים ואמוראים, וראו עוד בתלמוד בבלי, מסכת עבודה זרה, דף מ"ו, עמוד א'. רש"י בתלמוד בבלי, מסכת חולין, דף ק"ו, עמוד א'; תוספות בתלמוד בבלי, מסכת עבודה זרה, דף ל"ח, עמוד א'. תלמוד בבלי, מסכת זבחים, דף ט"ו, עמוד א'. תלמוד בבלי, מסכת סנהדרין, דף ק', עמוד א'. תלמוד בבלי, מסכת מנחות, דף כ"ג, עמוד ב'. תלמוד בבלי, מסכת זבחים, דף ק"ט, עמוד א'. תלמוד בבלי, מסכת מגילה, דף ה', עמוד ב'.
רבי ירמיה (פירושונים)

האם התכוונתם ל... רבי ירמיה (הראשון) – אמורא בדור הראשון, בזמן רבי חייא, רבו של חזקיה רבי ירמיה (השני) – אמורא בדור השלישי, תלמידו של רבי יוחנן רבי ירמיה (השלישי) – אמורא בדור הרביעי, תלמיד רבי אבהו, ריש לקיש ושאר תלמידי רבי יוחנן, ותלמידו של רבי זירא רב ירמיה בר אבא
רבי ירמיה (הראשון)

רבי ירמיה הראשון היה תנא ואמורא בדור האחרון לתנאי ארץ ישראל, בתקופת המעבר בין התנאים לאמוראים. במסכת סוכה מוזכר כי אחד מתלמידיו של רבי ירמיה, היה חכם בשם חזקיה, בעל הערכי תנאים ואמוראים מסתפק האם מדובר בחזקיה בנו של רבי חייא, או בחזקיה בן בתו של רב שחי בדורו של רב. במסכת זבחים מוזכרים רב הונא וחזקיה תלמידיו של רבי ירמיה. בעל הערכי תנאים ואמוראים, מעורר את השאלה, מי הוא רב הונא זה, שהרי לא ייתכן שמדובר ברב הונא הידוע וברבי ירמיה הידוע שהיה תלמידו של רבי זירא שהיה תלמידו של רב הונא, ולכן מן ההכרח לומר שמדובר בשני אמוראים בשם רב הונא, או לחלופין שמדובר בשני אמוראים בשם רב ירמיה. כדי ליישב את כל התמיהות המחקריות, הוא מציג שתי אפשרויות מחקריות: הראשונה – כי היו שלושה אמוראים בשם רבי ירמיה: היה רבי ירמיה בדור הראשון, ותלמידיו היו חזקיה. בנוסף לכך, היה חכם אחר בשם רבי ירמיה, שהיה תלמידו של רבי יוחנן, שתלמידיו היו רב הונא ורב נחמן, אודותיו מובאת העובדה המובאת במסכת גיטין, אודות רב נחמן שישב לפני רב ירמיה, והוא מזכיר אמרות בשם רבי יוחנן. רבי ירמיה זה היה מזקני תלמידיו של רבי יוחנן, ולכן אמר לרבי אבהו שיש להעדיף את שיקול דעתו ושל חבריו רבי אבין ורבי מיישא על פני דעתם של רבי אבהו ושאר צעירי התלמידים. השלישי היה רבי ירמיה הידוע והמוזכר ברוב הפעמים בתלמוד בר תחליפא, תלמידו של רבי זירא, וכן היה תלמיד תלמידיהם של רבי יוחנן האפשרות השנייה, היא שהחזקיה המוזכר הוא חזקיה בן בתו של רב, ואם כן היו שני רבי ירמיה בלבד: תלמידו של רבי יוחנן, ותלמיד תלמידם של רבי יוחנן. בהנחה שהאפשרות הראשונה שהציג בעל הערכי תנאים ואמוראים נכונה, הרי שרבי ירמיה זה היה רבו של האמורא הידוע חזקיה, בנו של רבי חייא. לפי זה, ייתכן שהיה תנא, וייתכן שהוא אותו רבי ירמיה המוזכר בברייתות פעמים רבות, לפעמים מוזכר כשהוא חלוק עם "אחרים", שהוא כינויו של רבי מאיר. משה יהודה בלוי (עורך), "רבי ירמיה (הראשון)", יחוסי תנאים ואמוראים, ברוקלין ה'תשנ"ד, עמודים תרפ"ג–תרפ"ח, באתר היברובוקס תלמוד בבלי, מסכת סוכה, דף מ"ה, עמוד ב'. עמוד תרפ"ד–תרפ"ח. ראו עוד מחקרו של אהרון היימן, תולדות תנאים ואמוראים חלק ב' על ר' חזקיה זה. תלמוד בבלי, מסכת זבחים, דף ע"ה, עמוד ב'. תלמוד בבלי, מסכת גיטין, דף ל"ט, עמוד ב'. לפנינו – רבי אבין ורבי יצחק ברבי. תלמוד בבלי, מסכת בבא בתרא, דף קמ"ב, עמוד ב'. תלמוד בבלי, מסכת בבא בתרא, דף ק"מ, עמוד ב'. למשל במסכתות עבודה זרה, והוריות ראו פשר כינויו זה בסוף מסכת הוריות דף י"ג ע"א.
פרס גלובוס הזהב לשחקן המשנה הטוב ביותר - סרט קולנוע

פרס גלובוס הזהב לשחקן המשנה הטוב ביותר - סרט קולנוע (באנגלית: Golden Globe Award for Best Supporting Actor – Motion Picture) הוא פרס גלובוס הזהב הניתן מטעם איגוד העיתונאים הזרים בהוליווד (HFPA) על הופעה יוצאת מן הכלל לשחקן המשנה הטוב ביותר בסרט דרמה או קומדיה. הפרס נחשב לאחד המנבאים המדויקים ביותר לפרס אוסקר. כשנוסד הטקס, הקטגוריה הנוכחית נקראה השחקן המשנה הטוב ביותר בסרט קולנוע. וב-2005, שונה שמה של הקטגוריה לההופעה הטובה ביותר של שחקן משנה בסרט דרמה. נכון ל-2011, השחקנים שזכו הכי הרבה פעמים בפרס היו ריצ'רד אטנבורו, אדמונד גוון, מרטין לנדאו ואדמונד או'בראיין שכל אחד מהם זכה פעמיים. ג'ק ניקולסון מחזיק במספר הפעמים הגבוה ביותר ששחקן היה מועמד לפרס עם 5 מועמדויות. יו גריפית' וג'ייסון רוברדס מחזיקים במספר הפעמים הגבוה ביותר ששחקן היה מועמד לפרס אך לא זכה עם 3 מועמדויות כל אחד מהם. נכון ל-2011, 45 פעמים זכו שחקנים ממוצא אמריקאי. אחריהם זכו 15 פעמים שחקנים ממוצא בריטי. אחריהם זכו 3 פעמים שחקנים ממוצא אוסטרי. בסך הכול, רק שחקן אחד ששיחק דמות שאינה דוברת אנגלית היה מועמד לפרס; בניסיו דל טורו בסרט האמריקאי "טראפיק" (2000). רק שני שחקנים זכו להיות מועמדים פעמים באותו שנה; יו גריפית' ב"אוליבר!" וב"יום הדין" (1968), ודניס הופר ב"קטיפה כחולה" וב"ימים של תהילה" (1986). רק שחקן אחד זכה בפרס בקטגוריה זו לאחר מותו; הית' לדג'ר ב"האביר האפל" (2008). מתוך 68 השחקנים שזכו בפרס עד היום (מרס 2011), 33 מהם זכו לאחר מכן גם בפרס אוסקר לשחקן המשנה הטוב ביותר שהוענק באותה שנה. האחרון מביניהם היה כריסטיאן בייל שזכה ב-2011 על משחקו בסרט "פייטר". פרק זה לוקה בחסר. אנא תרמו לוויקיפדיה והשלימו אותו.   הערה: הזוכה מסומן בתכלת הערה: השחקן עם הסימן † זכה באוסקר הערה: השחקן עם הסימן * היה מועמד לאוסקר אתר האינטרנט הרשמי של פרס גלובוס הזהב לשחקן המשנה הטוב ביותר - סרט קולנוע אתר טקס גלובוס הזהב (באנגלית) פרס גלובוס הזהב במסד הנתונים IMDb (באנגלית)
שלום על ישראל

האם התכוונתם ל... בית הכנסת שלום על ישראל – בית הכנסת העתיק בעיר יריחו ספר שלום על ישראל, מאת הסופר והמבקר אליעזר צבי צווייפל שלום על ישראל (שיר) – שירו של אפי נצר
הפלאה

האם התכוונתם ל... הפלאה שבערכין - ספר שכתב הרב ישעיה פיק ברלין על ספר הערוך ספר הפלאה - חלק ממשנה תורה להרמב"ם שבו נכללות הלכות שבועות, הלכות נדרים, הלכות נזירות, הלכות ערכים וחרמים הפלא"ה - ספר שכתב רבי פנחס הורוביץ תלמיד המגיד ממזריץ' על הש"ס והשו"ע נדר – בלשון המקרא הפלאה